**ΔΙΕΥΘΥΝΣΗ Δ/ΘΜΙΑΣ**

**ΕΚΠ/ΣΗΣ Β΄ ΑΘΗΝΑΣ**

Αγία Παρασκευή, 02-04-2019

**ΜΑΘΗΤΙΚΗ ΗΜΕΡΙΔΑ ΓΙΑ ΤΗΝ ΑΝΑΚΥΚΛΩΣΗ**

**ΔΕΛΤΙΟ ΤΥΠΟΥ**

Με εξαιρετική επιτυχία πραγματοποιήθηκε η μαθητική Ημερίδα **«Όσο ζω, ανακυκλώνω - Όσο ανακυκλώνω, ζω»**, την Παρασκευή 29 Μαρτίου 2019, που **διοργάνωσαν η Διεύθυνση Δευτεροβάθμιας Εκπαίδευσης Β΄ Αθήνας, η Περιφέρεια Αττικής και ο ΕΔΣΝΑ.**

Η Ημερίδα διεξήχθη στο αμφιθέατρο του Περιφερειακού Συμβουλίου στο Υπουργείο Μεταφορών και Υποδομών.

Συμμετείχαν 252 μαθητές και μαθήτριες και 43 εκπαιδευτικοί από 19 σχολικές μονάδες κάθε κατηγορίας της Διεύθυνσής μας. Συγκεκριμένα:

**8 Γυμνάσια** : 1ο Γ/σιο Χαλανδρίου, 1ο Γ/σιο Μελισσίων, 3ο Γ/σιο Ν. Ιωνίας, 4ο Γ/σιο Αμαρουσίου, Γ/σιο «Ελληνική Παιδεία Ηρακλείου, 2ο Γ/σιο Χαλανδρίου (ως παρατηρητές), 4ο Γ/σιο Μεταμόρφωσης (ως παρατηρητές), Πρότυπο Γ/σιο Αναβρύτων (ως παρατηρητές),

**9 Γενικά Λύκεια**:1ο ΓΕ.Λ. Αγ. Παρασκευής, 1ο ΓΕ.Λ. Ν. Ιωνίας, 1ο ΓΕ.Λ. Χαλανδρίου, 2ο ΓΕ.Λ. Χαλανδρίου, 2ο ΓΕ.Λ. Μεταμόρφωσης, 6ο ΓΕ.Λ. Ν. Ιωνίας, 8ο ΓΕ.Λ. Αμαρουσίου, 1ο ΓΕ.Λ. Χολαργού (ως παρατηρητές), 2ο ΓΕ.Λ. Κηφισιάς (ως παρατηρητές,)

**1 Επαγγελματικό Λύκειο**: 3ο ΕΠΑ.Λ. Χαλανδρίου και

**1 Ειδικό σχολείο**: ΕΝ.Ε.Ε.ΓΥ-Λ Αγ. Παρασκευής και για κωφούς και βαρήκοους μαθητές.

Παρευρέθησαν η **Περιφερειάρχης Αττικής κ. Ρένα Δούρου**, η οποία απηύθυνε χαιρετισμό, η Αντιπρόεδρος του ΕΔΣΝΑ κα Αφροδίτη Μπιζά, ο Δήμαρχος Μεταμόρφωσης κ. Μιλτιάδης Καρπέτας, ο Δήμαρχος Πεντέλης κ. Δημήτρης Στεργίου, ο Αντιδήμαρχος Παιδείας Αγ. Παρασκευής, κ. Παναγιώτης Γκόνης, η Αντιδήμαρχος Παπάγου-Χολαργού κ. Δήμητρα Ρουφογάλη, περιφερειακοί σύμβουλοι και ο Διευθυντής Κοινοβουλευτικής Ομάδας του ΣΥΡΙΖΑ, κ. Κων/νος Ζαχαριάδης.

**Η Αντιπεριφερειάρχης της Περιφερειακής Ενότητας Βόρειου Τομέα Αθήνας, κ. Σοφία Κορωναίου**, πρόταση της οποίας ήταν η διοργάνωση της μαθητικής αυτής δράσης, άνοιξε τις εργασίες της Ημερίδας και αναφέρθηκε στη σημασία της ευαισθητοποίησης των μαθητών σε περιβαλλοντικά θέματα και ιδιαίτερα στην ανακύκλωση.

Στη συνέχεια, **ο Πρόεδρος της Οργανωτικής Επιτροπής και Διευθυντής της Δ.Ε. Β΄ Αθήνας, κ. Αθανάσιος Φαλούκας**, στον χαιρετισμό του τόνισε την παιδευτική αξία της Ημερίδας ως δράσης, καθώς οι σημερινοί μαθητές και αυριανοί πολίτες με βιωματικό τρόπο εκπαιδεύονται, ώστε η ανακύκλωση να γίνει τρόπο ζωής τους.

Οι σύνεδροι μαθητές, εντυπωσίασαν με την ποικιλία και το εύρος των εργασιών που εκπόνησαν (βιντεάκια, στατιστικές έρευνες, ζωντανή παρουσίαση αξιοποίησης των οικιακών απορριμμάτων), αλλά και για τα στοιχεία θεατρικότητας στην παρουσίασή τους. Επίσης,  *εντύπωση προκάλεσε η συμπεριφορά τους, καθώς επέδειξαν σοβαρότητα και υπευθυνότητα καθ’ όλη τη διάρκεια της Ημερίδας.*

*Άξιοι συγχαρητηρίων οι υπεύθυνοι καθηγητές των ομάδων εργασίας των μαθητών, οι οποίοι, διαθέτοντας ελάχιστο χρόνο προετοιμασίας, κατάφεραν το ενδιαφέρον, τη διάθεση και τη φαντασία των μαθητών τους να τα συνδέσουν με τη μάθηση και να κάνουν πράξη τον διαθεματικό τρόπο προσέγγισης της γνώσης.*

Στο κλείσιμο της δράσης, η **Προϊσταμένη του Τμήματος Διαλογής στην Πηγή της Δ/νσης Ανακύκλωσης του ΕΔΣΝΑ, Κ. Ευθυμία Σταματοπούλου** συνεχάρη τους μαθητές για τις γνώσεις τους πάνω στο θέμα και για τον τρόπο που τον προσέγγισαν, ενώ η **Συντονίστρια της Ημερίδας, κ. Μαρία Κουτούση**, ευχαρίστησε την **Περιφέρεια και τον ΕΣΔΝΑ** για τη συνεργασία τους στη διοργάνωση, την κ. **Δέσποινα Αρζουμανίδου** από την Οργανωτική Επιτροπή για τη συγκέντρωση και την επιμέλεια των παρουσιάσεων των εργασιών, τον κ. **Αθανάσιο Ραφτόπουλο**, μέλος της Οργανωτικής Επιτροπής, τον κ. **Μιχάλη Στράντζια** από τη Διεύθυνση Δ.Ε. Β΄ Αθήνας και το **Γραφείο Δημοσίων Σχέσεων της Περιφέρειας** για την ομαλή και αποτελεσματική διεκπεραίωση της δράσης κατά τη μέρα διεξαγωγής της.